Sophie Hæstorp Andersen (S), 2007-03-27:
Jeg kan ikke helt lade være med at bemærke, at ministeren nu siger, at døren står fuldstændig åben til kommunernes opgaver og løsninger hertil.
Hvorfor skulle det så være nødvendigt for regeringen og Venstre at gå ud og true med bål og brand og ekstra tvangsudliciteringer, hvis døren står fuldstændig åben til kommunekontorerne?
En anden ting er vel, at antallet af udliciteringer, i hvert fald ifølge HTS, jo er faldet, så hvordan kan det hænge sammen med ministerens ord om, at døren står fuldstændig åben?
Det første giver meget god mening, for som jeg jo selv var inde på i mit indlæg her, er der ingen tvivl om, at offentligprivat samarbejde har stået i stampe på grund af kommunalreformen.
Det forekommer mig at være meget naturligt.
Der kan være kommuner, der har haft kontrakter, der løber ud, hvor man overvejer, hvad man nu skal, om man skal lægge dem ud i nyt udbud, eller hvad man skal gøre, når det i øvrigt er sådan, at man om et halvt år skal slås sammen med nabokommunen, der løser det her i eget regi.
Nej, så forlænger man bare aftalen et år, eller hvad det nu kan være.
Der kan være kommuner, der har overvejet, om man skulle gå ud i helt nye udbud, og som har sagt: Vi klapper lige hesten, dels fordi vi er på vej til at blive fusioneret med en anden kommune, dels fordi vi altså står midt i en omstilling, der kalder på, at der skal bruges mange kræfter.
Så meget desto større grund er der jo til at glæde sig over, at kommunerne i forbindelse med den økonomiaftale, vi indgik med dem sidste år, har sagt, at nu skal der ske noget på den her front, og har kommittet sig til, at den her grad, der viser, hvor meget man byder opgaver ud, skal stige fra 20 til 25 pct.
Det er vi meget tilfredse med.
Kommunerne har åbnet døren og sagt: I er velkomne indenfor.
Det undrer mig bare alligevel, at Venstres kommunalordfører, hr. Erling Bonnesen, er ude flere steder og sige, at konkurrenceudsættelsen selvfølgelig er noget, man tager alvorligt, for i Socialdemokratiet går vi også ind for offentlig-privat samarbejde, og vi mener også, at opgaverne skal løses bedst muligt og billigst muligt.
Men jeg synes også, at når man har indgået en aftale, som regeringen jo har med kommunerne, hvor kommunerne netop forpligter sig til at øge konkurrenceudsættelsen til 25 pct., så kan man måske sætte spørgsmålstegn ved det og spørge: Overholder staten og regeringen deres del af aftalen?
Man har jo skrevet ind i aftalen, at her er der et område, som man skal have en dialog med kommunerne om, men der står jo ikke nogen steder i aftalen, at man ikke tror, at kommunerne vil overholde deres del af aftalen, så jeg har svært ved at se Venstres strategi i denne forbindelse.
Hvad mener Venstre?
Hvorfor skal der tæskes løs på kommunerne, når døren med ministerens egne ord står fuldstændig åben?
Jeg synes, det er meget fornuftigt, hvis en ordfører fra et af de to regeringspartier tilkendegiver, at kommunerne skal tage det alvorligt.
Det ville jo give meget dårlig mening, hvis man sagde til kommunerne: I skal ikke tage det her alvorligt.
Der er i øvrigt ikke nogen, der truer nogen til noget.
Vi har lavet en aftale, og det beviser jo netop, at vi vil bakke det kommunale selvstyre op.
Men vi er ikke optaget af metodevalget, vi er optaget af at nå nogle resultater.
Der er ingen tvivl om, at udfordringsretten, som jeg selv har været med til at opfinde, blev skabt i en slags afmagt over, at der skete for lidt på den kommunale front, men nu er der øjensynlig kommet nye tider.
Hele det politiske spektrum, der står bag Kommunernes Landsforening, har lavet en aftale med regeringen om, at der skal ske noget, og at udbudsgraden skal op.
Vi er ikke optaget af, om det ender med udbud, altså udlicitering, men vi vil have udbudsgraden op, for vi skal have noget mere konkurrence, noget mere fredelig kappestrid, og hvis kommunerne overholder deres del af aftalen, jamen så stopper det med det, og så laver vi en ny aftale, når målet er nået.
Hermed sluttede forhandlingen, og lovforslaget overgik derefter til anden behandling.
Afstemning